CELEX: 32011D0481
Language: fi
Date: 2011-07-28 00:00:00
Title: Komission täytäntöönpanopäätös, annettu 28 päivänä heinäkuuta 2011 , vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta annetun Euroopan parlamentin ja neuvoston direktiivin 2004/17/EY soveltamatta jättämisestä öljyn ja kaasun etsintään ja öljyn hyödyntämiseen Tanskassa lukuun ottamatta Grönlantia ja Färsaaria (tiedoksiannettu numerolla K(2011) 5312) ETA:n kannalta merkityksellinen teksti

29.7.2011   
            
            
               FI
            
            
               Euroopan unionin virallinen lehti
            
            
               L 197/20
            
         KOMISSION TÄYTÄNTÖÖNPANOPÄÄTÖS,
   annettu 28 päivänä heinäkuuta 2011,
   vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta annetun Euroopan parlamentin ja neuvoston direktiivin 2004/17/EY soveltamatta jättämisestä öljyn ja kaasun etsintään ja öljyn hyödyntämiseen Tanskassa lukuun ottamatta Grönlantia ja Färsaaria
   (tiedoksiannettu numerolla K(2011) 5312)
   (Ainoastaan tanskankielinen teksti on todistusvoimainen)
   (ETA:n kannalta merkityksellinen teksti)
   (2011/481/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta 31 päivänä maaliskuuta 2004 annetun Euroopan parlamentin ja neuvoston direktiivin 2004/17/EY (1) ja erityisesti sen 30 artiklan 4 ja 6 kohdan,
   ottaa huomioon pyynnön, jonka Tanskan kuningaskunta esitti sähköpostitse 26 päivänä toukokuuta 2011,
   sekä katsoo seuraavaa:
   I   TOSISEIKAT
   
   
               (1)
            
            
               Komissio vastaanotti 26 päivänä toukokuuta 2011 sähköpostitse Tanskalta direktiivin 2004/17/EY 30 artiklan 4 kohdan mukaisen pyynnön.
            
         
               (2)
            
            
               Tanskan kuningaskunnan esittämä pyyntö koskee öljyn ja kaasun etsintää sekä öljyn hyödyntämistä Tanskassa lukuun ottamatta Grönlantia ja Färsaaria. Komission aiempien sulautumapäätösten (2) mukaisesti pyynnössä on kuvattu kahta erillistä toimintoa, jotka ovat seuraavat:
               
                           a)
                        
                        
                           öljyn ja maakaasun etsintä, ja
                        
                     
                           b)
                        
                        
                           öljyntuotanto.
                        
                     Edellä mainittujen komission päätösten mukaisesti ”tuotannon” katsotaan tässä päätöksessä sisältävän myös ”kehittämisen” eli riittävän infrastruktuurin luomisen tulevaa tuotantoa varten (muun muassa öljynporauslautat, putkistot ja terminaalit). Lisäksi komission vakiintuneen käytännön mukaan raakaöljyn kehitys- ja tuotantotoiminta muodostaa erilliset maailmanlaajuiset tuotemarkkinat (3). Näin ollen tässä päätöksessä ”tuotantoon” sisältyy tapauksen mukaan sekä öljyn ”kehittäminen” että (ensi)myynti.
            
         
               (3)
            
            
               Tanskalaisiin öljyn- ja/tai maakaasukonsessioihin osallistuu 29 yritystä luvanhaltijoina tai toiminnanharjoittajina. Kolme toiminnanharjoittajaa on tällä hetkellä vastuussa öljyn- ja kaasuntuotannosta. Nämä ovat Mærsk Olie og Gas A/S (harjoittaa toimintaa 15 kentällä), DONG E&P A/S (”Dong”, harjoittaa toimintaa kolmella kentällä) ja Hess Denmark ApS (”Hess”, harjoittaa toimintaa yhdellä kentällä) (4). Lisäksi Wintershall Nordzee B.V. ja Altinex Oil Denmark A/S (NORECO) ovat toiminnanharjoittajina tehneet löydöksiä rakentamattomilla kentillä, joissa ei tällä hetkellä ole tuotantoa. Riskin jakamisen vuoksi etsintä- ja hyödyntämistoiminnan normaali hallinnointi tapahtuu yhteisyrityssopimusten avulla, jolloin yksi osapuoli nimetään ”toiminnanharjoittajaksi” ja muut yhteisyrityssopimuksen osapuolet saavat suhteellisen osuuden kaikesta yhteenliittymän tuottamasta öljystä ja kaasusta. Niillä osapuolilla, jotka eivät osallistu toiminnan harjoittamiseen, on täysi vapaus sen suhteen missä, milloin ja kenelle ne myyvät. Tällöin ne ovat samanaikaisesti toiminnanharjoittajien yhtiökumppaneita ja kilpailijoita.
            
         
               (4)
            
            
               Koska pyynnön on esittänyt Konkurrence- og Forbrugerstyrelsen (Tanskan kilpailu- ja kuluttajaviranomainen), se myös hyväksyy tämän pyynnön.
            
         II   OIKEUDELLINEN KEHYS
   
   
               (5)
            
            
               Direktiivin 2004/17/EY 30 artiklassa säädetään, ettei direktiiviä sovelleta hankintasopimuksiin, jotka tehdään jonkin kyseisessä direktiivissä tarkoitetun toiminnon suorittamiseksi, jos toimintoon siinä jäsenvaltiossa, jossa se toteutetaan, kohdistuu suoraa kilpailua markkinoilla, joille pääsyä ei ole rajoitettu. Sitä, kohdistuuko johonkin toimintoon suoraa kilpailua, arvioidaan puolueettomin perustein ottaen huomioon kyseisen alan erityispiirteet. Markkinoille pääsyä pidetään rajoittamattomana, jos jäsenvaltio on pannut täytäntöön ne EU:n säädökset, jotka avaavat tietyn alan tai sen osan kilpailulle, ja soveltaa niitä.
            
         
               (6)
            
            
               Koska Tanska on pannut täytäntöön hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/EY (5) ja soveltaa sitä, markkinoille pääsyä olisi pidettävä rajoittamattomana direktiivin 2004/17/EY 30 artiklan 3 kohdan ensimmäisen alakohdan mukaisesti. Sitä, onko jokin toiminta suoraan kilpailtua tietyillä markkinoilla, olisi arvioitava useiden perusteiden pohjalta, joista yksikään ei ole sinänsä ratkaiseva.
            
         
               (7)
            
            
               Jotta voidaan arvioida, kohdistuuko asianomaisiin toimijoihin suoraa kilpailua tässä päätöksessä tarkoitetuilla markkinoilla, on otettava huomioon tärkeimpien toimijoiden markkinaosuus ja kyseisten markkinoiden keskittymistaso. Koska tätä direktiiviä voidaan soveltaa monenlaisiin toimintoihin, joissa olot ovat erilaisia, on kaikkia toimintoja/markkinoita tarkasteltava erikseen.
            
         
               (8)
            
            
               Tämä päätös ei rajoita kilpailusääntöjen soveltamista.
            
         III   ARVIOINTI
   
   
               (9)
            
            
               Pyynnön kohteena olevien kunkin kahden toiminnon (öljyn ja maakaasun etsinnän ja öljyntuotannon) on johdanto-osan 2 kappaleessa tarkoitetuissa komission päätöksissä katsottu muodostavan omat tuotemarkkinansa. Niitä olisi sen vuoksi tarkasteltava toisistaan erillään.
            
         
               (10)
            
            
               Komission vakiintuneen käytännön mukaan (6) öljyn ja maakaasun etsintä muodostaa yhdet merkitykselliset tuotemarkkinat, koska alussa ei voida tietää, löydetäänkö öljyä vai maakaasua. Lisäksi komission vakiintuneen käytännön mukaan kyseisten markkinoiden katsotaan olevan maailmanlaajuiset. Koska mikään ei viittaa siihen, että määritelmä olisi tässä tapauksessa erilainen, se pidetään tässä nykyisessä päätöksessä samana.
            
         
               (11)
            
            
               Öljyä ja kaasua etsivien toimijoiden markkinaosuudet voidaan määrittää kolmen muuttujan avulla: pääomamenot, varmat varannot ja odotettu tuotanto. Pääomamenojen käyttö öljynetsintämarkkinoilla toimivien toiminnanharjoittajien markkinaosuuksien määrittämisessä on havaittu huonoksi menetelmäksi, muun muassa sen vuoksi, että investointitarpeet ovat kovin erilaisia eri maantieteellisillä alueilla. Öljyn ja maakaasun etsintä vaatii Pohjanmerellä suurempia investointeja kuin esimerkiksi Lähi-idässä.
            
         
               (12)
            
            
               Mainittuja kahta muuta muuttujaa eli osuutta varmoista varannoista ja odotetusta tuotannosta on sitä vastoin käytetty talouden toimijoiden markkinaosuuksien arvioinnissa tällä alalla. (7)
               
            
         
               (13)
            
            
               Varmat öljy- ja maakaasuvarannot olivat saatavilla olevien tietojen mukaan 31 päivänä joulukuuta 2009 koko maailmassa yhteensä 385,58 miljardia standardikuutiometriä öljyekvivalenttia, jäljempänä ’Sm3 öljyekvivalentti’ (8). Varmat öljy- ja maakaasuvarannot olivat 31 päivänä joulukuuta 2009 Tanskassa yhteensä hieman yli 0,19 miljardia Sm3 öljyekvivalenttia (9) eli hieman yli 0,05 prosenttia. Tanskassa sopimuspohjalta toimivien erillisten yksiköiden osuus tästä on näin ollen ilmiselvästi vielä pienempi. Saatavilla olevien tietojen mukaan todennettujen öljy- ja kaasuvarantojen ja odotetun tulevan tuotannon välillä on suora suhde. Mitkään saatavilla olevat tiedot eivät viittaa siihen, että Tanskassa toimivien erillisten yksiköiden markkinaosuus olisi merkittävästi erilainen, jos se mitattaisiin pikemminkin odotettuna tulevana tuotantona kuin sen osuutena todennetuista varannoista. Koska todennettujen varantojen ja todellisen tuotannon välillä on yhteys, voidaan katsoa, että nämä tosiseikat osoittavat myös tässä käsiteltävänä olevien markkinoiden kilpailutilannetta.
            
         
               (14)
            
            
               Etsintämarkkinat eivät ole kovin keskittyneet. Markkinoille on valtion omistamien yhtiöiden lisäksi luonteenomaista kolmen niin sanotun supersuuren kansainvälisen vertikaalisesti integroituneen yrityksen (BP, ExxonMobil ja Shell) sekä muutamien muiden suurten öljy-yhtiöiden läsnäolo. Edellä mainitut seikat osoittavat suoraa kilpailua.
            
         
               (15)
            
            
               Komission vakiintuneen käytännön mukaan (10) (raaka)öljyn kehitys- ja tuotantotoiminta muodostaa erilliset maailmanlaajuiset tuotemarkkinat. Koska mikään ei viittaa siihen, että määritelmä olisi tässä tapauksessa erilainen, se pidetään tässä nykyisessä päätöksessä samana. Saatavilla olevien tietojen mukaan (11) öljyn maailmanlaajuinen päivittäinen kokonaistuotanto oli 79,948 miljoonaa barrelia vuonna 2009. Kyseisenä vuonna Tanska tuotti yhteensä 0,265 miljoonaa barrelia päivässä, eli sen markkinaosuus oli 0,33 prosenttia. Tanskassa toimivien erillisten yksiköiden osuus oli vuonna 2009 seuraava: Mærsk tuotti maailmanlaajuisesti 381 tuhatta (12) barrelia päivässä ja sen osuus koko maailman tuotannosta oli 0,5 prosenttia; Dong tuotti maailmanlaajuisesti 23 tuhatta barrelia päivässä ja sen osuus koko maailman tuotannosta oli 0,029 prosenttia; Hess tuotti 11 575 barrelia päivässä, joten sen osuus koko maailman tuotannosta oli 0,014 prosenttia.
            
         
               (16)
            
            
               Tässä analyysissä on tärkeää ottaa huomioon koko asiaankuuluvien markkinoiden keskittymisaste. Tässä yhteydessä komissio huomauttaa, että raakaöljyn tuotantomarkkinoille on ominaista, että niillä toimii suuria valtion omistamia yhtiöitä ja lisäksi kolme supersuurta kansainvälistä vertikaalisesti integroitunutta yksityistä toimijaa (BP, osuus öljyntuotannosta 3,2 prosenttia; ExxonMobil, osuus öljyntuotannosta 3,0 prosenttia ja Shell, osuus öljyntuotannosta 2,0 prosenttia) sekä muutama muu suuri öljy-yhtiö (13). Nämä tekijät antavat aiheen olettaa, että markkinoilla on useita toimijoita, joiden välillä on todellista kilpailua.
            
         IV   PÄÄTELMÄT
   
   
               (17)
            
            
               Johdanto-osan 5–16 kappaleissa tarkasteltujen seikkojen perusteella olisi katsottava, että ehto, joka koskee kilpailun kohdistumista suoraan johonkin toimintoon ja josta säädetään direktiivin 2004/17/EY 30 artiklan 1 kohdassa, täyttyy Tanskassa, Grönlantia ja Färsaaria lukuun ottamatta, seuraavien palvelujen osalta:
               
                           a)
                        
                        
                           öljyn ja maakaasun etsintä, ja
                        
                     
                           b)
                        
                        
                           öljyntuotanto.
                        
                     
         
               (18)
            
            
               Koska rajoittamatonta markkinoille pääsyä koskevan ehdon voidaan katsoa täyttyvän, direktiiviä 2004/17/EY ei pitäisi soveltaa hankintayksiköiden tekemiin hankintasopimuksiin, joiden tarkoituksena on mahdollistaa johdanto-osan 17 kappaleen a ja b alakohdassa tarkoitettujen palvelujen suorittaminen Tanskassa, Grönlantia ja Färsaaria lukuun ottamatta, eikä suunnittelukilpailuihin, joita järjestetään tällaisen toiminnan suorittamiseksi mainitulla maantieteellisellä alueella.
            
         
               (19)
            
            
               Yleisesti ottaen öljynetsintäkentät voivat tuottaa sekä öljyä että kaasua vaihtelevissa määrin. Tämä soveltamatta jättämistä koskeva pyyntö ei kata kaasuntuotantoa vaan tällä alalla sovelletaan edelleen direktiivin 2004/17/EY säännöksiä. Tilanteissa, joissa alueella tuotetaan sekä öljyä että kaasua, on syytä muistuttaa, että useita toimintoja koskevia hankintasopimuksia on käsiteltävä direktiivin 2004/17/EY 9 artiklan mukaisesti. Tämä tarkoittaa sitä, että jos hankintayksikkö tekee kahtalaisia hankintoja, joilla tuetaan kumpaakin toimintaa, joista toinen on vapautettu direktiivin 2004/17/EY soveltamisesta ja joista toiseen direktiiviä sovelletaan, huomio on kiinnitettävä toimintoihin, joita sopimus ensisijaisesti koskee. Jos kyseessä on tällainen kahtalainen hankinta, jonka pääasiallisena tarkoituksena on tukea öljyntuotantoa, direktiivin 2004/17/EY säännöstä sovelletaan. Jos on objektiivisesti mahdotonta määritellä, minkä toiminnon toteuttamiseksi sopimus ensisijaisesti tehdään, sopimus on tehtävä direktiivin 2004/17/EY 9 artiklan 2 ja 3 kohdassa tarkoitettuja sääntöjä noudattaen.
            
         
               (20)
            
            
               Tämä päätös perustuu oikeudelliseen ja tosiasialliseen tilanteeseen toukokuusta 2011 heinäkuuhun 2011, sellaisena kuin se käy ilmi tanskalaisten viranomaisten lähettämistä tiedoista. Päätöstä voidaan tarkistaa, jos oikeudellinen tai tosiasiallinen tilanne muuttuu merkittävästi niin, etteivät direktiivin 2004/17/EY 30 artiklan 1 kohdan soveltamisen edellytykset enää täyty.
            
         
               (21)
            
            
               Tässä päätöksessä säädetyt toimenpiteet ovat julkisia hankintoja käsittelevän neuvoa-antavan komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Direktiiviä 2004/17/EY ei sovelleta hankintayksiköiden tekemiin hankintasopimuksiin, joiden tarkoituksena on mahdollistaa Tanskassa, Grönlantia ja Färsaaria lukuun ottamatta, seuraavien palvelujen suorittaminen:
   
               a)
            
            
               öljyn ja maakaasun etsintä, ja
            
         
               b)
            
            
               öljyntuotanto.
            
         2 artikla
   Tämä päätös on osoitettu Tanskan kuningaskunnalle.
   
      Tehty Brysselissä 28 päivänä heinäkuuta 2011.
      
         
            Komission puolesta
         
         Michel BARNIER
         
            Komission jäsen
         
      
   
   
      (1)  EUVL L 134, 30.4.2004, s. 1.
   
      (2)  Ks. erityisesti komission päätös 2004/284/EY, tehty 29 päivänä syyskuuta 1999, yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi (Asia N:o IV/M.1383 – Exxon/Mobil), ja myöhemmät päätökset, muun muassa 3 päivänä toukokuuta 2007 tehty, neuvoston asetukseen (EY) N:o 139/2004 perustuva komission päätös keskittymän julistamisesta yhteismarkkinoille soveltuvaksi (Asia COMP/M.4545 – STATOIL/HYDRO).
   
      (3)  Ks. esim. komission päätös, tehty 29 päivänä syyskuuta 1999, keskittymän julistamisesta yhteismarkkinoille ja ETA-sopimuksen toimintaan soveltuvaksi (Asia IV/M.1532 BP Amoco/Arco) 14. kohta, EYVL L 18, 19.1.2001, s. 1.
   
      (4)  Mainituilla öljykentillä on jo tuotantoa.
   
      (5)  EYVL L 164, 30.6.1994, s. 3 ja EYVL L 79, 29.3.1996, s. 30.
   
      (6)  Ks. erityisesti edellä mainittu Exxon/Mobil-päätös ja uudempi 19 päivänä marraskuuta 2007 tehty, neuvoston asetukseen (EY) N:o 139/2004 perustuva komission päätös keskittymän julistamisesta yhteismarkkinoille soveltuvaksi (Asia N:o COMP/M.4934 – KAZMUNAIGAZ/ROMPETROL).
   
      (7)  Ks. erityisesti edellä mainittu Exxon/Mobil-päätös (25 ja 27 kohta).
   
      (8)  Ks. pyynnön 5.2.1 kohta ja siinä mainitut lähteet, erityisesti liitteenä oleva BP Statistical Review of World Energy, kesäkuu 2010, jäljempänä ’BP:n tilastot’.
   
      (9)  Eli 0,06 triljoonaa m3 kaasua, joka vastaa 0,0594 miljardia Sm3 öljyekvivalenttia, ja 0,9 tuhatta miljoonaa barrelia öljyä, joka vastaa 0,135 miljardia Sm3 eli yhteensä 0,1944 Sm3.
   
      (10)  Katso alaviite 6.
   
      (11)  Ks. BP:n tilastot, sivu 8.
   
      (12)  Tästä 90 tuhatta barrelia päivässä tuotettiin Tanskassa.
   
      (13)  Esim. Total, Chevron, Eni ja Conoco, joiden markkinaosuudet ovat supersuurten yhtiöiden markkinaosuuksia pienemmät.